Az NSZK válogatottjában 1972-ben mutatkozott be. Tagja volt az 1972-es Európa-bajnokságon győztes válogatottnak, rá két évre pedig világbajnoki címet szerzett az NSZK-ban rendezett 1974-es világbajnokságon. A keret legfiatalabb játékosa volt és a hollandok elleni döntőben az ő átadásából szerezte Gerd Müller a németek második és egyben győztes gólját. Az 1976-os Európa-bajnokságon az egyik legjobb teljesítményt nyújtó játékos volt. Az 1978-as világbajnokságon minden mérkőzésen pályára lépett, a németek ekkor Ausztria elleni vereség után búcsúztak a második csoportkörben. Az 1980-as Eb keretébe ugyan beválogatták, de sérülés miatt nem játszott. 1981. január 7-én játszott utoljára a válogatottban egy Brazília elleni 4–1-es vereség alkalmával, Montevideóban. 1972 és 1981 között összesen 53 alkalommal szerepelt a nemzeti csapatban és 9 gólt szerzett.